Superliga-klubben AaB har lavet en aftale for resten af året med angriberen Marco Ramkilde.

Det er et forstærket AaB-hold, der er klar til at på banen i Superligaen efter landskampspausen. Klubben, som har haft svært ved at finde vej til nettet i denne sæson, hvor det kun er blevet til ni scoringer i 10 Superliga-kampe, har nemlig indgået en aftale for resten af året med angriberen Marco Ramkilde. Det oplyser AaB i en pressemeddelelse . Den 24-årige angriber har trænet med hos den nordjyske klub i løbet af sommeren, da han har været klubløs, siden han forlod den engelske klub Queens Park Rangers i juni. - Desværre har Marco haft et uheldigt forløb i sine første år som seniorspiller, men at evnerne og målfarligheden er intakt har han siden sin tilbagevenden i sommer bekræftet igen og igen til træning, og senest og ikke mindst har han imponeret Erik Hamrén (AaB’s cheftræner, red.), siger AaB’s administrerende direktør og fungerende sportschef Thomas Bælum og fortsætter: - Nu har vi i første omgang lavet en kort aftale, men det ville glæde os enormt, hvis vi om få måneder skal forlænge kontrakten, siger Thomas Bælum. Nyder at være tilbage Marco Ramkilde har tidligere spillet fem officielle kampe for AaB. Han kom som U11-spiller til AaB fra partnerklubben Aalborg KFUM, men efter to skadesplagede år i Superliga-truppen blev man i sommeren 2019 enige om at stoppe samarbejdet ved kontraktudløb. - Jeg har virkelig nydt at være tilbage i AaB og har lagt på dag for dag, og det har været vigtigt for mig at bevise over for både klubben og mig selv, at jeg kan være i fuld træning over en længere periode, siger Marco Ramkilde og fortsætter: - Derfor er jeg enig i, at timingen er rigtig nu, og forhåbentlig kan jeg relativt hurtigt bidrage med minutter på banen og gøre en forskel. I hvert fald er jeg parat til at fortsætte det hårde arbejde, og forhåbentlig kan mit ophold i AaB igen blive længerevarende. AaB spiller næste Superliga-kamp fredag aften på hjemmebane mod OB.